2020. gada 17. decembrī Noteikumi Nr. 766

Rīgā (prot. Nr. 84 17. §)

**Grozījumi Ministru kabineta 2018. gada 30. oktobra noteikumos Nr. 667 "Adopcijas kārtība"**

Izdoti saskaņā ar

Bērnu tiesību aizsardzības likuma

31. panta otro daļu

1. Izdarīt Ministru kabineta 2018. gada 30. oktobra noteikumos Nr. 667 "Adopcijas kārtība" (Latvijas Vēstnesis, 2018, 220. nr.) šādus grozījumus:

1.1. izteikt 60.4. apakšpunktu šādā redakcijā:

"60.4. apliecinājumu, ka pēc adopcijas apstiprināšanas tiesā tā nodrošinās šo noteikumu 82. punktā noteikto prasību izpildi.";

1.2. izteikt 64.5. apakšpunktu šādā redakcijā:

"64.5. dokumentu, kurā adoptētājs apliecina, ka nodrošinās šo noteikumu 82. punktā minēto prasību izpildi.";

1.3. izteikt 82. punktu šādā redakcijā:

"82. Kompetentā iestāde vai ārvalsts adoptētājs pēc adopcijas apstiprināšanas tiesā:

82.1. līdz adoptētā bērna 18 gadu vecuma sasniegšanai iesniedz ministrijā un bāriņtiesā, kas lēmusi par bērna ārpusģimenes aprūpi, pēcadopcijas ziņojumus atbilstoši šo noteikumu 4. pielikumam un vismaz vienu bērna fotogrāfiju. Pirmos divus gadus pēc adopcijas apstiprināšanas tiesā pēcadopcijas ziņojumus iesniedz divas reizes gadā, turpmāk – reizi gadā;

82.2. līdz adoptētā bērna 18 gadu vecuma sasniegšanai nodrošina bāriņtiesai, kas lēmusi par bērna ārpusģimenes aprūpi, iespēju sazināties ar adoptēto bērnu ar video starpniecību vai telefoniski;

82.3. triju darbdienu laikā informē ministriju par bērna izņemšanu no adoptētāja ģimenes, bērna nonākšanu sociālā dienesta, tiesas vai tiesībaizsardzības iestāžu redzeslokā vai citu būtisku informāciju, kas var turpmāk ietekmēt bērna uzturēšanos ārvalsts adoptētāja ģimenē.";

1.4. papildināt noteikumus ar 89., 90. un 91. punktu šādā redakcijā:

"89. Ārvalstī oficiāli atzītās institūcijas, kuras līdz 2020. gada 31. decembrim ministrija ir atzinusi par tiesīgām darboties adopcijas jomā Latvijā, līdz 2021. gada 31. janvārim iesniedz ministrijā šo noteikumu 60.4. apakšpunktā minēto apliecinājumu par šo noteikumu 82. punktā minēto prasību izpildes nodrošināšanu.

90. Šo noteikumu 82. punktā minētās prasības ir attiecināmas uz tām ārvalsts adoptētāja lietām, kas ministrijā iesniegtas pēc 2020. gada 31. decembra.

91. Ministrija saistībā ar lietām, kurās adopcija apstiprināta tiesā pirms 2020. gada 31. decembra un bērns nav sasniedzis 18 gadu vecumu, nosūta kompetentajām iestādēm un ārvalsts adoptētājiem lūgumu sniegt informāciju par gadījumiem, kad iestājies kāds no 82.3. apakšpunktā minētajiem apstākļiem.";

1.5. aizstāt 3. pielikuma 4. punktā vārdu "klātiene" ar vārdiem "klātienē vai attālināti".

2. Šo noteikumu 1.1., 1.2., 1.3. un 1.4. apakšpunkts stājas spēkā 2021. gada 1. janvārī.

Ministru prezidents A. K. Kariņš

Labklājības ministre R. Petraviča